google/wiki40b huggingface dataset:
Λαδίσλαος Δ΄ της Ουγγαρίας

Συμμαχία του με τους Κουμάνους

Έναν μήνα αργότερα, έφθασε στην αυλή του παπικό έγγραφο, σύμφωνα με το οποίο κατηγορείτο από τους γείτονές του, ότι ακολουθούσε τους δρόμους του παγανιστή Κουμάνου Κίνσφολκ, εγγονού του Ζαϊχάν Χαν, και υπέσκαπτε τον χριστιανισμό. Στην πραγματικότητα ο Λαδίσλαος δεν ήταν παγανιστής, αφού μέρος από τις λεηλασίες της μάχης του Μάρσφελντ τις αφιέρωσε στην κατασκευή Φραγκισκανικού ναού στην Μπρατισλάβα, αλλά δεν το έκανε από τη μεγάλη του ευλάβεια. 
Ο Λαδίσλαος προσπάθησε να φέρει στην κοινή γνώμη την υποστήριξη στους Κουμάνους, από τους οποίους καταγόταν και ο ίδιος λόγω της μητέρας του. Η αυλή του ήταν πλαισιωμένη από Κουμάνους, φορούσε Κουμανικά ενδύματα και παραμελούσε την Ανδεγαυή σύζυγο του Ελισάβετ. Ο Πάπας Νικόλαος Δ΄ μετά από επανειλημμένες προειδοποιήσεις να αλλάξει την διαγωγή του, αποφάσισε Σταυροφορία εναντίον του.

Συγκρούσεις με τους Κουμάνους και δολοφονία του από αυτούς

Τελικά εξαναγκάστηκε να συγκρουστεί από ανάγκη με τους Κουμάνους φίλους του, από τους οποίους συνετρίβη με τεράστιες απώλειες το 1282. Τα δύο επόμενα χρόνια η Ουγγαρία σπαρασσόταν από εμφυλίους και ο βασιλιάς, πότε έπαιρνε το μέρος της μιας πλευράς και πότε της άλλης. Η αριστοκρατία εδραίωνε συνεχώς τη δύναμή της. Το 1285, χωρίς Κουμανική υποστήριξη, απέκρουσε επίθεση της Χρυσής Ορδής του Νογκάι Χαν και κατά την οπισθοχώρησή τους φαίνεται ότι τους είχαν παγιδεύσει και λεηλατήσει. Η δημοτικότητά του ήταν τόσο χαμηλή, που οι Μογγόλοι φαίνεται ότι είχαν προσκληθεί από τους ίδιους τους εσωτερικούς εχθρούς τους. Το Δεκέμβριο του 1289, υπέγραψε καταστατικό ότι θα συνεχίσει τον αγώνα ενάντια στους βιομηχάνους της χώρας και τα ξένα συμφέροντα. Ωστόσο αποκεφαλίστηκε στο στρατόπεδο του Κάροσζεγκ από τους Κουμάνους που δεν είχαν ξεχάσει ποτέ ότι τους εγκατέλειψε. 
Απεβίωσε άτεκνος και τον διαδέχθηκε ο εξάδελφος τού πατέρα του, βασιλιάς Ανδρέας Γ΄ της Ουγγαρίας, υιός του Στεφάνου του υστερότοκου και της Ενετής Τομαζίνας Μοροζίνι.
Άμων

Απεικονίσεις

Σύμβολο της συγκεκριμένης θεότητας υπήρξε ο Κριός και η απεικόνισή του ήταν συνήθως ανθρωπομορφική με δανεισμένα εικονογραφικά στοιχεία από τον Μιν. Αντί κόμμωσης φέρει κάλυμμα, στο οποίο διακρίνονται υψωμένα δύο μεγάλα παράλληλα φτερά. Άλλοτε απεικονίζονταν καθισμένος μεγαλόπρεπα στο θρόνο του και άλλοτε όρθιος, κρατώντας ένα μαστίγιο υψωμένο πάνω από το κεφάλι του, στην ιθυφαλλική στάση του θεού Μιν. Απεικονιζόταν, επίσης, με κεφαλή κριού, έχοντας κέρατα κυρτά προς τα κάτω φέροντας το ίδιο κάλυμμα.

Θεός-δημιουργός

Κατά την περίοδο του Μέσου Βασιλείου, ο Άμων θεωρείτο γονιμικός θεός-δημιουργός και η πρώτη γνωστή εικονογραφία του περιλαμβάνει τη χήνα, που γεννά το κοσμικό αυγό, όπως και στην περίπτωση του Γκεμπ. Παρόλο που το φτερό της χήνας συνέχισε να υπάρχει και σε ύστερους χρόνους ως εικονιστικό στοιχείο της θεότητας, η εικόνα της χήνας σύντομα απορρίφθηκε χάριν των ηλιακών ιδιοτήτων του Ρα. Μεγαλύτερη σημασία για τις ιδιότητές του ως θεού της γονιμότητας φαίνεται πως είχε η διασύνδεσή του με τον Κριό. Στον μύθο αναφέρεται πως ο Άμων μεταμφιέστηκε κάποτε με το κεφάλι και το δέρμα κριού, τον οποίο έγδαρε και αποκεφάλισε, όταν ο Σου, θεός της ατμόσφαιρας, τον παρακάλεσε να εγκαταλείψει την αορασία του. Αποκαλύπτοντας τον εαυτό του με αυτόν τον τρόπο ο Άμων ιεροποίησε τον κριό, με αποτέλεσμα να βρίσκεται υπό την προστασία του καθ' όλη τη διάρκεια του χρόνου, πλην μίας και μοναδικής ημέρας, κατά την οποία θυσιαζόταν τελετουργικά ένας κριός, αφαιρείτο το δέρμα του και αποκεφαλιζόταν.
Σταδιακά ο Άμων απέκτησε όλες τις ζωοδότριες δυνάμεις του Σου, του θεού του ανέμου που ανάδευε τον πρωταρχικό ωκεανό Νουν και ως θεός του ανέμου πλέον συσχετίστηκε με την πνοή της ζωής που δημιούργησε το μπα, ιδιαίτερα στις Θήβες. Δύναμη παραγωγική και γενεσιουργός, ο ιθυφαλλικός Άμων, ο οποίος συνήθως επονομαζόταν «σύζυγος της μητέρας του», θεωρείτο ότι συντηρούσε αέναα τη ζωή μέσα στο σύμπαν. Ήταν επίσης θεός της γονιμότητας της γης, ενώπιον του οποίου απεικονιζόταν ο Φαραώ να σπείρει και να θερίζει τα πρώτα στάχυα.

Ο Άμων πέρα από την Αίγυπτο

Απόλυτος κύριος των θηβών, ο Άμμων κυριαρχούσε και πέρα από τα σύνορα της Αιγύπτου, στην Αιθιοπία, όπου μέσω των μαντείων του στις πόλεις Μερόη και Ναπάτα μπορούσε να εκλέξει, να καθαιρέσει ή να διατάξει τη θανάτωση βασιλέων, ασκώντας έτσι τυραννική εξουσία, η οποία καταργήθηκε μόλις τον 3ο Π.Κ.Ε. αιώνα, όταν ο Εργαμένης αποτίναξε το ζυγό των ιερέων και τους θανάτωσε.
Ο Άμων κυριαρχούσε επίσης στις φυλές της λιβυκής ερήμου μέχρι και τις νεότερες εποχές, όπου οι πολυάριθμοι προσκυνητές προσέρχονταν γεμάτοι σεβασμό στο ναό του Άμωνα ή του Άμωνα Δία, ο οποίος βρίσκονταν στην όαση και του οποίου το περίφημο μαντείο που είχε χαιρετήσει, το 332 Π.Κ.Ε. τον Αλέξανδρο ως «γιο του θεού».
Σε κάθε περίπτωση τα μεγαλοπρέπεστερα ιερά του Άμωνα, των οποίων τα ερείπια προκαλούν, ακόμη και σήμερα, τον θαυμασμό, βρίσκονταν πάντα στις Θήβες, στη δεξιά όχθη του Νείλου, στο Λούξορ και στο Καρνάκ, όπου λατρευόταν μαζί με τη σύζυγό του Μουτ και τον θετό γιο τους Κχονσού.
Φίλιπσμπουργκ (Άγιος Μαρτίνος)

Ιστορία

Το νησί του Αγίου Μαρτίνου ανακαλύφθηκε στις 11 Νοεμβρίου 1493, από τον Χριστόφορο Κολόμβο. To Φίλιπσμπουργκ ιδρύθηκε το 1763 από τον Τζον Φίλιπς, ένα Σκωτσέζο λοχαγό του Ολλανδικού Ναυτικού και σύντομα έγινε πολυσύχναστο κέντρο του διεθνούς εμπορίου. Δύο ιστορικά φρούρια μαρτυρούν τη στρατηγική σημασία του Φίλιπσμπουργκ, το Φρούριο Άμστερνταμ και το Φρούριο Βίλεμ.

Διεθνές αεροδρόμιο Πριγκίπισσα Ιουλιάνα

Ίσως η πιο γνωστή φωτογραφία από ολόκληρο το νησί του Αγίου Μαρτίνου είναι αυτή του διεθνούς αεροδρομίου Πριγκίπισσα Ιουλιάνα όπου ο διάδρομος προσγείωσης των αεροσκαφών σχεδόν εφάπτεται σε μία παραλία. Και μόνο γι'αυτό το θέαμα, το αεροδρόμιο που βρίσκεται στα δυτικά του Φίλιπσμπουργκ αποτελεί πόλο έλξης τουριστών. Λόγω του μικρού μήκους του διαδρόμου, 2.180 μέτρα, τα αεροπλάνα κατά την προσέγγιση του διαδρόμου πρέπει να πετούν σε ασυνήθιστα χαμηλό υψόμετρο, μόλις 10-20 μέτρα πάνω από την κοντινή παραλία Μάχο. Η ανάφλεξη των κινητήρων από την αναχώρηση των αεροσκαφών είναι επίσης άλλος ένας «πόλο έλξης» καθώς δημιουργούν τεχνητά κύματα. Ωστόσο, τα αέρια των στροβιλοκινητήρων είναι πραγματικός κίνδυνος και οι άνθρωποι πρέπει να προσέχουν. Έτσι οι τοπικές αρχές τοποθέτησαν μια προειδοποίηση στον φράχτη του αεροδρομίου για να προειδοποιήσουν τους ανθρώπους για τους κινδύνους από τα αέρια των στροβιλοκινητήρων.
Αστρομετρία

Εφαρμογές της Αστρομετρίας

Πέρα από τη θεμελιώδη συνεισφορά της παροχής ενός πλαισίου αναφοράς στους αστρονόμους για να αναφέρουν τις παρατηρήσεις τους, η Αστρομετρία έχει επίσης θεμελιώδη σημασία για κλάδους όπως η ουράνια μηχανική, η μελέτη των διπλών αστέρων και η γαλαξιακή αστρονομία. Στην παρατηρησιακή αστρονομία, οι αστρομετρικές τεχνικές βοηθούν στην ταυτοποίηση αστρικών σωμάτων από τον ιδιαίτερο συνδυασμό των κινήσεών τους. Επίσης, παίζουν ρόλο στην τήρηση του παγκόσμιου χρόνου: Το σύστημα του UTC είναι βασικά ο ατομικός χρόνος (που τηρείται από ατομικά ρολόγια) συγχρονισμένος με την περιστροφή της Γης με τη βοήθεια ακριβών αστρομετρικών παρατηρήσεων. Η Αστρομετρία λαβαίνει επίσης μέρος στη δημιουργία της κλίμακας κοσμικών αποστάσεων, καθώς χρησιμοποιείται στο πρώτο της σκαλί: την εξαγωγή αποστάσεων των κοντινότερων σε μας αστέρων του Γαλαξία με τη μέθοδο της ηλιοκεντρικής παραλλάξεως.
Οι αστρονόμοι χρησιμοποιούν αστρομετρικές τεχνικές για την παρακολούθηση των ουράνιων σωμάτων που περνούν πολύ κοντά από τη Γη με κίνδυνο μελλοντικής συγκρούσεως. Η Αστρομετρία έχει επίσης ανιχνεύσει λίγους από τους εξωηλιακούς πλανήτες. Για το σκοπό αυτό απαιτείται η μέτρηση των ελάχιστων μετατοπίσεων που προκαλούν στη φαινόμενη θέση του αστέρα τους στον ουρανό, καθώς περιφέρονται περί το κοινό τους κέντρο μάζας. Στο μέλλον αυτό θα καταστεί ευρύτερα δυνατό αν εκτοξευθεί μια διαστημική αποστολή όπως η SIM της NASA, που θα μπορέσει να ανιχνεύσει τυχόν πλανήτες του μεγέθους της Γης γύρω από τους 200 (περίπου) πλησιέστερους αστέρες του τύπου του Ήλιου.
Τέλος, μετρήσεις Αστρομετρίας χρησιμοποιούνται και από αστροφυσικούς για τη συγκεκριμενοποίηση ορισμένων μαθηματικών μοντέλων στην αστροφυσική των απλανών: Μετρώντας ταχύτητες πάλσαρ, είναι δυνατό να θέσουν όρια στην ασυμμετρία των εκρήξεων υπερκαινοφανών. Επίσης, αστρομετρικά αποτελέσματα χρησιμοποιούνται για τον προσδιορισμό της κατανομής της σκοτεινής ύλης στον Γαλαξία.
Ερυθρός Αστέρας Βελιγραδίου (καλαθοσφαίριση ανδρών)

Οπαδοί

Οι οργανωμένοι οπαδοί του Ερυθρού Αστέρα είναι γνωστοί ως Delije που σημαίνει "Ήρωες" και είναι αδελφοποιημένοι με τους οπαδούς του Ολυμπιακού.

Έμβλημα

Το έμβλημα του συλλόγου έχει εξελιχθεί με την πάροδο του χρόνου.
Διομήδης Κομνηνός

Βιογραφία

Πέρασε τα μαθητικά του χρόνια στην Αθήνα, αν και ορισμένες πηγές αναφέρουν ότι έλκυε την  καταγωγή του από την Κύπρο, ενώ διέμενε στην οδό Λευκάδος 7. Προς τιμήν του το 9ο Δημοτικό Σχολείο Πετρούπολης ονομάστηκε "9ο Δημοτικό Σχολείο Πετρούπολης Διομήδης Κομνηνός". Είχε περάσει τις εισαγωγικές εξετάσεις του Πολυτεχνείου με ψηλούς βαθμούς μόλις πριν του θανάτου του.
Τη νύχτα της 16ης Νοεμβρίου 1973, αστυνομικές δυνάμεις ήρθαν αντιμέτωπες με εκατοντάδες διαδηλωτών που είχαν συγκεντρωθεί εντός και εκτός του προαυλίου του Πολυτεχνείου στην οδό Πατησίων. Ο Κομνηνός ήταν μαθητής λυκείου μέσα στο Πολυτεχνείο, ενώ αργότερα ενώθηκε με άλλους μαθητές και φοιτητές στη γωνία 3ης Σεπτεμβρίου, Μάρνη και Αβέρωφ, μεταφέροντας τραυματίες. Τραυματίστηκε και ο ίδιος θανάσιμα στην καρδιά από πυρά που έριξαν, σκοπεύοντάς τον από απόσταση 10 μέτρων άνδρες της φρουράς του υπουργείου Δημοσίας Τάξεως. Μεταφέρθηκε από διαδηλωτές και τον γιατρό Αντώνη Κοντόπουλο στο Σταθμό Πρώτων Βοηθειών του ΕΕΣ και από εκεί, νεκρός πλέον, στο Ρυθμιστικό Κέντρο Αθηνών (μετέπειτα Γενικό Κρατικό).

Αναγνώριση

Ο ποιητής Δημήτρης Ραβάνης-Ρεντής έγραψε ένα ποίημα προς τιμήν του.Επίσης και η Λένα Παππά, το γνωστό ποίημα "Στους σκοτωμένους σπουδαστές του Νοεμβρίου", το οποίο άλλωστε, μέχρι πρόσφατα, ήταν ανθολογημένο σε σχολικά εγχειρίδια. Ο ποιητής Ανέστης Ευαγγέλου δημιούργησε συλλογή αποστροφικών ποιημάτων στην οποία έδωσε τον τίτλο "Διομηδης Κομνηνος"  όπου, μεταξύ άλλων, αναφέρει: "Δεκαεφτά χρονών. Εθελοντής τραυματιοφορέας. Γαζώθηκε από σφαίρες τη Νύχτα της Μεγάλης Σφαγής. 17 Νοέμβρη '73 στο Πολυτεχνείο.".
Το όνομά του αναφερόταν στο βούλευμα των Δικών της Χούντας.
Η σκισμένη του μπλούζα βρίσκεται σε έκθεμα θυμάτων του Πολυτεχνείου και χρησιμοποιήθηκε από τη χήρα του Σαλβαδόρ Αλιέντε, Ορτένσια, για να σκουπίσει τα δάκρυά της.
Πασιφάη

Ο μύθος

Όταν ο Μίνωας ζήτησε από τον Ποσειδώνα ένα θεϊκό σημάδι ότι μπορούσε να γίνει ο βασιλιάς της Κρήτης, αναδύθηκε από τη θάλασσα ένας πανέμορφος ταύρος για να τον θυσιάσει. Η ομορφιά του ταύρου όμως έκανε τον Μίνωα να τον λυπηθεί και να θυσιάσει άλλον ταύρο στη θέση του. (Επειδή ο ταύρος αναδύθηκε από την θάλασσα, πιστεύεται ότι ήταν ο ίδιος ο Ποσειδώνας. Μία άλλη θεώρηση λέει ότι ήταν ο ίδιος ο Δίας, καθώς οι Κρήτες πίστευαν πώς ο ταύρος ήταν η παρουσία του μεγαλύτερου από όλους τους Θεούς). Η οργή του Ποσειδώνα για τον εμπαιγμό του Μίνωα ενέβαλε στην Πασιφάη ερωτική μανία έτσι ώστε να ερωτευτεί παράφορα τον ταύρο. Η τελευταία διέταξε τον Δαίδαλο να κατασκευάσει ένα ξύλινο ομοίωμα μικρής αγελάδας κούφιο εσωτερικά προκειμένου έτσι να προκαλέσει τον ταύρο. Με την ένωση της Πασιφάης και του ταύρου γεννήθηκε ο Μινώταυρος (Αστέριος), που είχε σώμα ανθρώπου και κεφάλι ταύρου.
Στη Πασιφάη αποδίδονταν επίσης γνώσεις αρχαίας μαγείας (όπως στη Κίρκη και Μήδεια) με την οποία και μπορούσε να θανατώνει κάθε γυναίκα που υποπτευόταν ως ερωμένη του Μίνωα. Μπορούσε να τις μεταμορφώνει σε φίδια ή οτιδήποτε άλλο προκειμένου να καταστήσει τον Μίνωα άγονο. 
Η Πασιφάη λατρευόταν κυρίως στη Κρήτη αλλά και στη Λακεδαίμονα ως μάντισσα και χρησμοδότρια. Στις δε Θαλάμες Μεσσηνίας, σύμφωνα με τον  Παυσανία, υπήρχε προς τιμή της άγαλμα που βρισκόταν σε ιερό, παρακείμενο του Ναού του Ηλίου.
Κεντρική Τράπεζα της Βοσνίας-Ερζεγοβίνης

Η Κεντρική Τράπεζα της Βοσνίας-Ερζεγοβίνης (σερβικά: Централна банка Босне и Херцеговине), βοσνιακά: Centralna banka Bosne i Hercegovine, κροατικά: Središnja banka Bosne i Hercegovine) είναι η κεντρική τράπεζα της Βοσνίας-Ερζεγοβίνης και βρίσκεται στην πρωτεύουσα της χώρας το Σαράγιεβο.
Η κεντρική τράπεζα της Βοσνίας-Ερζεγοβίνης συστάθηκε σύμφωνα με το νόμο που εγκρίθηκε από την Κοινοβουλευτική Συνέλευση της Βοσνίας-Ερζεγοβίνης, στις 20 Ιουνίου 1997. Άρχισε τη λειτουργία της στις 11 Αυγούστου 1997.
Ρόλος της είναι να διατηρεί τη νομισματική σταθερότητα με την έκδοση του εσωτερικού νομίσματος σύμφωνα με τη ρύθμιση του νομισματικού συμβουλίου με την ολική κάλυψη στα ελεύθερα μετατρέψιμα κεφάλαια συναλλάγματος, κάτω από τη σταθερή συναλλαγματική ισοτιμία (1 Μετατρέψιμο μάρκο Βοσνίας και Ερζεγοβίνης=0,51129 ΕΥΡΩ). Η κεντρική τράπεζα καθορίζει και ελέγχει την εφαρμογή της νομισματικής πολιτικής της χώρας, υποστηρίζει και διατηρεί τα κατάλληλα συστήματα πληρωμής και διακανονισμού και συντονίζει τις δραστηριότητες των τραπεζικών οργανισμών της χώρας, στις οποίες χορηγεί τις σχετικές άδειες και τις επιβλέπει.
Η Κεντρική Τράπεζα της Βοσνίας και Ερζεγοβίνης διαθέτει το κεντρικό γραφείο, τρεις βασικές υπηρεσίες και δύο υποκαταστήματα. Το κεντρικό γραφείο της Κεντρικής Τράπεζας της Βοσνίας και Ερζεγοβίνης είναι στο Σαράγιεβο. Οι κύριες υπηρεσίες της είναι η κύρια υπηρεσία του Σαράγιεβο, η κύρια τράπεζα της Σερβικής Δημοκρατίας («CBBH Μπάνια Λούκα») και η κύρια υπηρεσία του Μόσταρ. Τα υποκαταστήματα της είναι το υποκατάστημα στην Μπράτσκο και η κύρια τράπεζα της Σερβικής Δημοκρατίας στο Πάλε.
Το ανώτερο σώμα της κεντρικής τράπεζας της Βοσνίας-Ερζεγοβίνης είναι το κυβερνητικό συμβούλιο, το οποίο είναι υπεύθυνο για την καθιέρωση και τη επίβλεψη της νομισματικής πολιτικής, την οργάνωση και τις στρατηγικές της κεντρικής τράπεζας, οι οποίες πρέπει να βρίσκονται σύμφωνες με τις εξουσίες που δίνονται στο συμβούλιο από το νόμο. Το κυβερνητικό συμβούλιο αποτελείται από πέντε άτομα που διορίζονται από τον πρόεδρο της κεντρικής τράπεζας για μια εξαετή θητεία. Το κυβερνητικό συμβούλιο διορίζει ένα από τα μέλη του ως κυβερνήτη.
Ο σημερινός κυβερνήτης της κεντρικής τράπεζας της Βοσνίας-Ερζεγοβίνης είναι ο Σενάντ Σόφτιτς.
Στη διαχείριση της κεντρικής τράπεζας κύρια όργανα είναι ο κυβερνήτης και οι τρεις υποκυβερνήτες, διορισμένοι από τον κυβερνήτη με την έγκριση του κυβερνητικού συμβουλίου. Ο στόχος της διαχείρισης είναι η ενεργός διαχείριση των υποθέσεων της κεντρικής τράπεζας. Κάθε υποκυβερνήτης είναι άμεσα αρμόδιος για τις λειτουργίες ενός τομέα της κεντρικής τράπεζας.
Αθλητικός Πανεπιστημιακός Όμιλος Κύπρου

Καλαθοσφαίριση

Ο ΑΠΟΚ διέθετε και καλαθοσφαιρική ομάδα η οποία συμμετείχε στο Κυπριακό πρωτάθλημα καλαθοσφαίρισης γυναικών. Δεν είναι πλέον ενεργή.
Τετραεδράνιο

Το τετραεδράνιο είναι πλατωνικός υδρογονάνθρακας με μοριακό τύπο C₄H₄ και τετραεδρική δομή. Η ακραία γωνιακή παραμόρφωση (καθώς οι δεσμικές γωνίες των ατόμων άνθρακα στο μόριο της ένωσης απέχουν σημαντικά από τη φυσιολογική τετραεδρική γωνία των 109.5°) αποτρέπει αυτό το μόριο από το το να σχηματιστεί φυσιολογικά.

«Θυγατρικά» τετραεδράνια

Το 1978, ο Γκίντερ Μάγιερ παρασκεύασε ένα σταθερό θυγατρικό τετραεδράνιο με τέσσερα (4) τριτοταγή βουτύλια ως υποκαταστάτες. Αυτοί οι 
υποκαταστάτες είναι πολύ ογκώδεις, και περιβάλλουν εντελώς τον τετραεδρανικό πυρήνα, αποτρέποντας έτσι τη διάσπαση της ένωσης, γιατί κατά τη διάρκεια μιας τέτοιας διεργασίας οι υποκαταστάτες θα πλησίαζαν, με αποτέλεσμα παραμόρφωση Βαν ντερ Βάαλς. Το τετραεδράνιο είναι ένας από τους πιθανούς πλατωνικούς υδρογονάνθρακες και έχει  συστηματική κατά IUPAC ονομασία τρικυκλο[1.1.0.02,4]βουτάνιο.
Το μητρικό, μη υποκατεστημένο τετραεδράνει
παραμένει ακόμη ασύλληπτο, αν και προβλέπεται να είναι κινητικά σταθερό. Μια στρατηγική που έχει διερευνηθεί (αλλά μέχρι στιγμής έχει αποτύχει) είναι αντίδραση προπένιου με ατομικό άνθρακα. Έχει γίνει απόπειρα εγκλεισμού ενός μορίου τετραεδρανίου στο εσωτερικό ενός μορίου φουλερενίου,  in silico.
Μαμουντού Τουρέ

Βιογραφία

Ξεκινώντας την επαγγελματική του σταδιοδρομία ως καθηγητής οικοτροφείου, ο Μαμουντού Τουρέ έγινε εν συνεχεία υπάλληλος της Ευρωπαϊκής Οικονομικής Κοινότητας, πρέσβης, διευθυντής του Αφρικανικού Ινστιτούτου Οικονομικής Ανάπτυξης και Σχεδιασμού, διευθυντής του παραρτήματος του ΔΝΤ στην Αφρική και υπουργός Οικονομικών στην κυβέρνηση του Αμπντού Ντιούφ.
Υπήρξε πρόεδρος του διοικητικού συμβουλίου της σενεγαλο-τυνησιακής τράπεζας, με επικεφαλής τον Αμπντούλ Μπαγιέ και συνεργάστηκε με το υπουργείο Εσωτερικών της Σενεγάλης το 2008 και το 2009.
Ο Μαμουντού Τουρέ ήταν ο σύζυγος της Μαϊμούνα Κέιν, δικαστή και πρώην υπουργού.
Ούλριχ Βιλαμόβιτς

Βιογραφία

Γεννήθηκε στο Πόζεν της Πρωσίας (σημ. Πόζναν της Πολωνίας), σπούδασε στα πανεπιστήμια του Βερολίνου και της Βόννης, ήταν μαθητής και αργότερα γαμβρός του μεγάλου Τέοντορ Μόμσεν και δίδαξε στα πανεπιστήμια του Γκέτινγκεν και του Βερολίνου από το 1897. Ως μέλος της Πρωσικής Ακαδημίας Επιστημών υπήρξε από τους οργανωτικούς συντελεστές στη έκδοση του «Σώματος των ελληνικών επιγραφών».
Έλενα του Μαυροβουνίου

Βιογραφία

Ήταν η τέταρτη (επιζήσασα) κόρη του Νικολάου Α΄ του Μαυροβουνίου και της Μιλένας, κόρης του Πετάρ Βούκοτιτς, βοϊβόδα του Μαυροβουνίου.
Μηνάς Σταυρακάκης

Βιογραφικό

Γεννήθηκε το 1946 στο Ηράκλειο Κρήτης. Σπούδασε οικονομικά στην Ανώτατη Βιομηχανική Σχολή Πειραιώς (σημερινό Πανεπιστήμιο Πειραιώς) και στο London School of Economics.
Υπήρξε ιδρυτικό στέλεχος του ΠΑΣΟΚ και στις κυβερνήσεις του Ανδρέα Παπανδρέου διατέλεσε γενικός διευθυντής του Εθνικού Ιδρύματος Νεότητας, μέλος του Διοικητικού Συμβουλίου της Εθνικής Σχολής Δημόσιας Διοίκησης, ειδικός σύμβουλος στα υπουργεία Παιδείας και Οικονομικών, καθώς και πρόεδρος του Ελληνικού Κέντρου Παραγωγικότητας (ΕΛΚΕΠΑ).
Από τις αρχές της δεκαετίας του 1990 ήταν ηγετικό στέλεχος της λεγόμενης «ομάδας των λοχαγών» του ΠΑΣΟΚ, μαζί με τους Δημήτρη Ρέππα, Στέφανο Μανίκα, Χάρη Καστανίδη, Ευάγγελο Μαλέσιο κτλ. οι οποίοι το 1996 διαδραμάτισαν αποφασιστικό ρόλο στην επικράτηση του Κώστα Σημίτη στη μάχη της διαδοχής του Ανδρέα Παπανδρέου.
Από το 1996 μέχρι το 2000 ήταν βουλευτής Ηρακλείου του ΠΑΣΟΚ, ενώ από το 2000 έως το 2004 γενικός γραμματέας Διεθνών Οικονομικών Σχέσεων στην κυβέρνηση Σημίτη.
Μυκερίνος

Βασιλεία

Το ακριβές διάστημα της βασιλείας του Μυκερίνου δεν είναι γνωστό με βεβαιότητα. Ο ιστορικός Μανέθων του αναλογεί 63 χρόνια βασιλείας, το οποίο είναι σχεδόν σίγουρα υπερβολικό. Ο Κανόνας του Τορίνο είναι κατεστραμμένος στο σημείο που αναφέρει το συνολικό χρόνο βασιλείας, αλλά τα ψήγματα μπορούν να οδηγήσουν σε μια ερμηνεία "..;.. + 8 χρόνια". Οι αιγυπτιολόγοι πιστεύουν ότι η πρόθεση ήταν να καταγραφεί "18 χρόνια", το οποίο είναι σήμερα και το γενικώς αποδεκτό διάστημα βασιλείας του. Μια εγχάραξη εργατών της εποχής αναφέρεται στη "χρονιά μετά την 11η καταμέτρηση των αγελάδων". Αν η καταμέτρηση γινόταν κάθε δύο χρόνια (όπως ήταν η παράδοση τουλάχιστον μέχρι και τη βασιλεία του Σνεφρού), ο Μυκερίνος μπορεί να βασίλεψε μέχρι και 22 χρόνια.

Ταφικός Ναός

Σε αυτόν τον ναό έχουν βρεθεί κι άλλα αγάλματα και μέρη αγαλμάτων. Ένα θραύσμα από ράβδο της βασίλισσας Khamerernebty I, τώρα στο Μουσείο καλών Τεχνών της Βοστώνης, παρουσιάζει ενδιαφέρον, γιατί σ' αυτό η Khamerernebty ονομάζεται η μητέρα του βασιλιά.

Σαρκοφάγος

Το 1837 ο αξιωματικός του αγγλικού στρατού Richard William Howard Vyse και ο μηχανικός John Shae Perring ξεκίνησαν ανασκαφές στην πυραμίδα του Μυκερίνου. Στον κυρίως ταφικό θάλαμο βρήκαν σαρκοφάγο από βασάλτη με διαστάσεις 244 εκατοστά μήκος, 91 εκατοστά πλάτος και 89 εκατοστά ύψος. Η σαρκοφάγος δεν είχε επιγραφές σε ιερογλυφικά, αλλά ήταν διακοσμημένη με τη βασιλική τεχνοτροπία. Δίπλα στον ταφικό θάλαμο βρέθηκαν υπολείμματα ξύλινου φέρετρου με το όνομα του Μυκερίνου και μέρος σκελετού τυλιγμένου σε ύφασμα. Η σαρκοφάγος αφαιρέθηκε για να σταλθεί στο Βρετανικό Μουσείο στο Λονδίνο, αλλά το εμπορικό πλοίο Beatrice που τη μετέφερε, βυθίστηκε μετά που έφυγε από το λιμάνι της Μάλτας στις 13 Οκτωβρίου 1838. Τα υπόλοιπα ευρήματα είχαν σταλεί με άλλο πλοίο, και τώρα εκτίθενται με τα υπολείμματα του φέρετρου στο μουσείο.
Πιστεύεται σήμερα ότι το φέρετρο είναι υποκατάστατο του αρχικού, και ότι ανήκει στην πολύ μεταγενέστερη εποχή της Σαϊτικής περιόδου (26η δυναστεία), σχεδόν 2 χιλιετίες μετά τον ενταφιασμό του φαραώ. Η ραδιοχρονολόγηση των οστών τα τοποθετεί στην ακόμα μεταγενέστερη Κοπτική περίοδο, πρώτοι αιώνες μετά Χριστόν.

Μεταγενέστερες αναφορές

Σύμφωνα με τον Ηρόδοτο ο Μυκερίνος ήταν γιος του Χέοπα, και ανακούφισε τους κατοίκους από την καταπιεστική βασιλεία του πατέρα του. Προσθέτει ότι αντιμετώπισε μεγάλη δυστυχία: η μοναχοκόρη του (που θάφθηκε σε σε ξύλινο ομοίωμα ταύρου που Ηρόδοτος αναφέρει ότι υπήρχε στην εποχή του και είδε), πέθανε πριν από αυτόν. Επιπλέον, το μαντείο στη Βουτώ είχε προβλέψει ότι θα βασίλευε μόνο 6 χρόνια, αλλά ο Μυκερίνος κατάφερε να διαψεύσει την προφητεία, βασιλεύοντας για 12 χρόνια.

Trivia

Ο Μυκερίνος είναι το θέμα ενός ποιήματος του άγγλου ποιητή του 19ου αιώνα Matthew Arnol, με τίτλο   Mycerinus.
Γεώργιος Νοταράς

Βιογραφικά στοιχεία

Η καταγωγή του ήταν από την επαρχία Κορίνθου. Βρέθηκε στην Βλαχία και κατατάχτηκε στον Ιερό λόχο και πήρε μέρος στην επανάσταση που έγινε εκεί. Μετά την διάλυση της εκεί επανάστασης επέστρεψε στην Κόρινθο για να κάνει πολιτική καριέρα. Έγινε πληρεξούσιος σε πολλές εθνοσυνελεύσεις (Γ' Εθνοσυνέλευση Τροιζήνας,Γ' Εθνοσυνέλευση Επιδαύρου,Δ' κατά συνέχειαν Εθνική των Ελλήνων Συνέλευση, Δ' κατ' επανάληψη Εθνική των Ελλήνων συνέλευση, Η της Γ’ Σεπτεμβρίου εν Αθήναις Εθνική των Ελλήνων Συνέλευσις), βουλευτής, γερουσιαστής. Πέθανε εν ενεργεία γερουσιαστής, την 1η Δεκεμβρίου 1852.
.
Λίτσα Φωκίδου

Βιογραφικά στοιχεία

Η Λίτσα Φωκίδου σπούδασε στη Φιλοσοφική Σχολή του ΑΠΘ. Τον Σεπτέμβριο του 1960 ανέλαβε το ρόλο της παρουσιάστριας της πρώτης τηλεοπτικής εκπομπής που πραγματοποιήθηκε στην Ελλάδα, κατά τη διάρκεια της πειραματικής εκπομπής της ΔΕΗ, από το χώρο της Διεθνούς Έκθεσης Θεσσαλονίκης, μιας προσπάθειας που διήρκεσε μόλις 23 ημέρες. Είχε παρουσιάσει, στην 1η εκπομπή, τον Κωνσταντίνο Καραμανλή ο οποίος απηύθυνε χαιρετισμό, την Μαίρη Λω στο τραγούδι και τον Νίκου Γιάκοβλεφ στο πιάνο.
Ακολούθησε μακρά σταδιοδρομία ως δημοσιογράφος. Εργάστηκε επί 25 έτη στην Εφημερίδα "Ελληνικός Βορράς", ενώ παράλληλα ήταν τακτική συνεργάτιδα της ΕΤ3 και του ραδιοφωνικού σταθμού Αntenna Θεσσαλονίκης. Υπήρξε απο τα ιδρυτικά στελέχη και μέλος του διοικητικού συμβουλίου του κολεγίου ICBS .  Για πολλα συναπτά έτη παρουσίασε  και επιμεληθηκε μαζί με τον ηθοποιο Διονύση Καλό  την τηλεοπτική εκκπομή  Εν Ολίγοις στην κρατική τηλεόραση ΕΤ3 .Τα τελευταία χρόνια παρουσίαζε τα πρωινά του Σαββατοκύριακου στον FM100, την εκπομπή "αισιόδοξα και από καρδιάς", με κεντρικό σύνθημα ότι η ζωή είναι ωραία και μπορούμε να ελπίζουμε σε ηλιόλουστες μέρες και καλύτερο αύριο. Ήταν αγαπητή στο κοινό και μία από τις πλέον αναγνωρίσιμες φωνές των ερτζιανών της Θεσσαλονίκης.
Ως πτυχιούχος Φιλοσοφικής, είχε αναλάβει μεταφράσεις βιβλίων , είχε συμμετάσχει ως εισηγήτρια σε παρουσιάσεις βιβλίων και επιμελούνταν εκπομπές για τη λογοτεχνία και την ποίηση. Επίσης, είχε εργαστεί αναλαμβάνοντας καθήκοντα υπεύθυνης δημοσίων σχέσεων . 
Ενεργή στην πολιτική ζωή της περιοχής του Πανοράματος, όπου κατοικούσε, είχε εκλεγεί δύο φορές δημοτική σύμβουλος με το συνδυασμό του δημάρχου Ιγνάτιου Καϊτεζίδη. Διετέλεσε επί οκταετία γραμματέας του δημοτικού συμβουλίου του δήμου Πανοράματος και το ίδιο χρονικό διάστημα άσκησε καθήκοντα αντιδημάρχου Πολιτισμού στον ίδιο δήμο.
Πεθανε αιφνίδα νωρίς το πρωί της Παρασκευής 25 Ιανουαρίου 2008, από πνευμονική εμβολή. Κηδεύτηκε στις 3μμ της επόμενης μέρας, στον ιερό ναό του Αγίου Παντελεήμονα Πανοράματος, δημοτική δαπάνη.